Y pa rucaꞌn kꞌij,
ri Juan ri Bautista cꞌo chic cꞌa chiriꞌ jun bey,
ye rachibilan ye caꞌiꞌ chique ri rudiscípulos.
Y yacꞌariꞌ tek riyaꞌ xutzꞌet chi ri Jesús nikꞌax el queriꞌ.
Riyaꞌ xubij:
Titzuꞌ,
ya achi laꞌ,
ri achiꞌel Alaj Carneꞌl ri takon pe ruma ri Dios.
Y ri ye caꞌiꞌ rudiscípulos ri Juan tek xquicꞌaxaj cꞌa ri xubij,
riyeꞌ xquitzekelbej el ri Jesús.
Y tek ri Jesús xtzuꞌun ca chrij y xerutzꞌet ri ye caꞌiꞌ rudiscípulos ri Juan chi ye tzeketel el chrij,
Riyaꞌ xucꞌutuj cꞌa chique:
¿Achique nicanoj?
xchaꞌ chique.
Y riyeꞌ xquibij cꞌa chare ri Jesús:
Rabí,
riyoj nikajoꞌ niketamaj acuchi (achique) cꞌo wi ri awachoch,
xechaꞌ chare.
Rabí ntel chi tzij nimalaj tijonel.
Y ri Jesús xubij cꞌa chique:
Joꞌ,
y jeꞌiwetamaj ca.
Y riyeꞌ xebe chiretamaxic ri rachoch.
Y xecꞌojeꞌ cꞌa ka riqꞌui ri kꞌij riꞌ,
ruma xa can a las cuatro chic ri tikakꞌij.
Ri jun cꞌa chique ri ye caꞌiꞌ discípulos ri xeꞌacꞌaxan el achique ri xubij ri Juan y xquitzekelbej el ri Jesús,
ya cꞌa ri Andrés ri rachꞌalal ri Simón Pedro.
Ri Andrés nabey cꞌa xberilaꞌ ri Simón ri rachꞌalal y xberubij chare:
Xkil ri Mesías.
Ri Mesías ntel chi tzij ri Cristo.
Y ri Andrés xucꞌuaj cꞌa ri Simón cꞌa riqꞌui ri Jesús.
Y tek ri Jesús xutzꞌet,
xubij cꞌa chare:
Yit cꞌa riyit ri Simón ri rucꞌajol ri Jonás.
Wacami xtabiniꞌaj Cefas,
xchaꞌ chare.
Ri Cefas ntel chi tzij Pedro.
Yacꞌa ri pa rucaꞌn kꞌij,
ri Jesús xuchꞌob chi nibe cꞌa pa Galilea.
Y chupan cꞌa ri kꞌij riꞌ ri Jesús xucꞌul jun achi ri Felipe rubiꞌ y xubij chare:
Quinatzekelbej.
Y ri jun achi riꞌ,
ri Felipe rubiꞌ,
aj pa tinamit Betsaida,
ri tinamit ri quitinamit chukaꞌ ri Andrés y ri Pedro.
Ri Felipe xucꞌul jun achi ri Natanael rubiꞌ,
y xubij cꞌa chare:
Riyoj xkil ri jun achi ri achoj chrij tzꞌibatajnek wi ca ruma ri Moisés chupan ri ley y tzꞌibatajnek chukaꞌ ca cuma ri profetas ri xekꞌalajsan ri ruchꞌabel ri Dios ojer ca,
ri kacꞌaxan rutzijol chi nipe,
xa cꞌo chic ajcꞌa,
ya ajcꞌa ri Jesús ri rucꞌajol ri José aj Nazaret.
Cꞌariꞌ niketamaj ca ruwech,
xchaꞌ.
Y ri Natanael xubij:
¿La xtel ta cꞌa pe jun utzilaj achi chiriꞌ pa tinamit Nazaret?
xchaꞌ.
Pero ri Felipe xubij chare:
Wi ma nanimaj ta,
catam pe,
joꞌ tikatzuꞌ.
Y tek ri Jesús xutzꞌet ri Natanael chi xa napon yan apo riqꞌui,
xubij cꞌa:
Titzuꞌ la jun achi laꞌ.
Riyaꞌ can kꞌalaj chi kitzij jun israelita.
Ruma majun kꞌoloj riqꞌui.
Cꞌacꞌariꞌ ri Natanael xucꞌutuj cꞌa chare ri Jesús:
¿Acuchi (achique) xawetamaj wi nuwech?
Y ri Jesús xubij cꞌa chare:
Riyin xatintzꞌet tek cꞌa yitcꞌo na chiriꞌ chuxeꞌ ri juwiꞌ higo,
tek cꞌa ma jane carusiqꞌuij (caroyoj) pe ri Felipe,
xchaꞌ ri Jesús chare.
Ri Natanael yacꞌariꞌ tek xubij:
Tijonel,
can yit wi riyit ri Rucꞌajol ri Dios.
Y can yit wi riyit ri Rey riche (rixin) re tinamit Israel,
xchaꞌ chare.
Y ri Jesús xubij chare ri Natanael:
Riyit can xanimaj chi yin cꞌa riyin ri Rucꞌajol ri Dios,
xa ruma chi xinbij chawe chi chuxeꞌ ri juwiꞌ higo yitcꞌo wi tek cꞌa ma jane carusiqꞌuij (caroyoj) ta pe ri Felipe.
Pero yecꞌo milagros ri más ye nimaꞌk que chuwech reꞌ ri xtatzꞌet na.
Y ri Jesús xubij cꞌa chukaꞌ:
Can kitzij re xtinbij chiwe:
Riyix can xtitzꞌet cꞌa chi ri caj xtijakatej,
y chi ri ángeles riche (rixin) ri Dios xquexuleꞌ xquejoteꞌ pa nuwiꞌ riyin ri Cꞌajolaxel ri xinalex chicojol.